પરંતુ જ્યારે કોઈ પણ જાતની જાણપિછાણ વિના સાવ જ અજાણી વ્યક્તિની અંતિમવિધિની ક્રિયામાં મદદરૂપ થવા માટે કોઈ વ્યક્તિ તત્પર હોય ત્યારે એ ખરેખર નવાઈની વાત લાગે. નાશિકની ૩૫ વર્ષની સુનીતા પાટીલ એક દસકા કરતાં વધુ સમયથી આ ઉમદા કાર્ય કરી રહી છે. નિર્જીવ શરીર માટેનો આટલો લગાવ શા માટે એવા પ્રશ્નના જવાબમાં જીવનમાં અનેક ચડાવઉતાર જોનારી સુનીતા કહે છે, ‘જીવતા લોકો હજીયે તમને દગો આપી શકે, પરંતુ મૃત્યુ પામનારા લોકો ક્યારેય વિશ્વાસઘાત નથી કરતા. આ જ કારણ છે કે મને મડદાંઓ પ્રત્યે પ્રેમ છે અને તેમની અંતિમ સફરને પૂરા સન્માન સાથે પાર પાડવામાં આવે એ માટે હું સદૈવ તૈયાર હોઉં છું. એમાં મને ભરપૂર સંતોષ મળે છે.’